Masakr na Hrastovoj glavici
Masakr na Hrastovoj glavici u Sanskom Mostu dogodio se 5. augusta 1992. za vrijeme rata u Bosni i Hercegovini. Na lokalitetu jame Hrastova glavica, u neposrednoj blizini naselja Podvidača, petnaestak kilometara sjeverozapadno od Sanskog Mosta Vojska Republike Srpske i srpske paravojne formacije ubile su 124 logoraša. Logoraši su prethodno preživjeli torture u koncentracijskim logorima Keraterm i Omarska. Nakon masovnih ubistava ubijeni logoraši bačeni su u prirodnu jamu duboku oko 20 metara. Strijeljanje je preživio Ibrahim Ferhatović, izvukavši se iz jame. Ferhatović je nešto kasnije ubijen u etničkom čišćenju rodnog mjesta, ali je kasnije na osnovu njegovih informacija otkrivena grobnica na Hrastovoj glavici. Grobnica je otkrivena krajem 1998. godine, a u njoj su nađeni skeleti ubijenih logoraša, među kojima i posmrtni ostaci Ese Sadikovića, prijedorskog doktora i eksperta Ujedinjenih nacija. Odgovorni za počinjene zločine nisu procesuirani. Danas postoji spomen obilježje.